Հանձնաժողովը քննարկել է նաեւ ՀՀ ԱԺ պատգամավորներ Վահրամ Բաղդասարյանի, Ռուստամ Մախմուդյանի եւ Արմեն Աշոտյանի հեղինակած «Ահաբեկչական խմբավորումների կողմից իրենց վերահսկողության ներքո գտնվող Իրաքի Հանրապետության տարածքներում եզդի ժողովրդի նկատմամբ ցեղասպան գործողությունների դատապարտման մասին» ՀՀ ԱԺ հայտարարության նախագիծը: Հիմնական զեկուցող Ռուստամ Մախմուդյանը, կարեւորելով հայտարարության նախագծի ընդունումը, նշել է, որ ցեղասպանություն տեսած հայ ժողովուրդը չէր կարող չդատապարտել եզդի ժողովրդի հանդեպ տեղի ունեցածը: 2014թ. իրականացվել են հարձակումներ եզդիներով բնակեցված Սինջար քաղաքի վրա (Իրաքի հյուսիս), որտեղ սպանվել է ավելի քան երեք հազար մարդ, երկու հարյուր հազար եզդի դարձել է փախստական, առեւանգվել են մոտ 5000 կին ու աղջիկ: Վերջիններիս կյանքի պահպանման նախապայման է եղել իսլամի ընդունումը: Ռուստամ Մախմուդյանը ցավով նշել է, որ 21-րդ դարում նման ցեղասպան գործողությունները կրում են շարունակական բնույթ: Պատգամավորի խոսքով՝ եզդիների նկատմամբ կատարվածը դատապարտելու, դրանք ցեղասպան գործողություններ որակելու ուղղությամբ արձագանքել ու իրենց կոշտ գնահատականներն են տվել մի շարք պետություններ եւ միջազգային հեղինակավոր կազմակերպություններ: